Predkladacia správa

V súlade s uznesením vlády SR č. 492/2007/B.1, ktorým vláda Slovenskej republiky ukladá ministrovi zahraničných vecí „vyhodnotiť funkčnosť siete zastupiteľských úradov SR v zahraničí a v prípade potreby ju zosúladiť s prioritami zahraničnej politiky SR“, predkladá MZV SR Správu o stave siete zastupiteľských úradov SR v zahraničí v roku 2008 a východiská pre jej ďalší rozvoj. 

Predkladaná správa stručne definuje globalizačné trendy vo svete, ktoré stále viac ovplyvňujú zahraničnú politiku štátov. Slovensko ako člen významných politických, bezpečnostných a ekonomických zoskupení presadzuje a obhajuje svoje zahraničnopolitické záujmy a priority na multilaterálnych fórach a aj na bilaterálnej úrovni. Sieť zastupiteľských úradov je jedným z hlavných nástrojov pri plnení týchto úloh. 

Zmenou prechádza aj samotný obsah zahraničnej služby. Okrem zahraničnopolitických, bezpečnostných a ekonomických otázok sa do popredia dostáva občan. Vstup do EÚ, otvorenie pracovného trhu slovenským občanom vo väčšine krajín Únie, vstup do schengenského systému, dynamický hospodársky rast a s tým spojený rast kúpnej sily obyvateľstva umožňuje občanom SR viac cestovať, zamestnávať sa či študovať v zahraničí, ako aj expandovať slovenské podnikateľské aktivity. Úmerne migrácii slovenských občanov rastie aj počet problémov, ktoré ich v zahraničí stretávajú. Úlohou zahraničnej služby je poskytnúť slovenským občanom pomoc aj v tých najextrémnejších situáciách, v budúcnosti čoraz viac v spolupráci s EÚ a jej členskými štátmi.   

Správa sumarizuje vývoj siete ZÚ SR od r. 1993, jej postupné prispôsobovanie zahraničnopolitickým prioritám zriaďovaním nových úradov a uzatváraním menej efektívnych. Na základe priebežných výstupov z auditu MZV SR správa analyzuje efektivitu jednotlivých ZÚ v závislosti od ich veľkosti. Súčasne predkladá analýzu existujúcej siete, ktorá poukazuje na riziká a aj rezervy ďalšieho rozvoja.

Z údajov uvádzaných v správe vyplýva, že od r. 2001 nemôžeme hovoriť o rozvoji siete, ale iba o jej optimalizácii a v mnohých prípadoch o stagnácii. Zriaďovanie nových ZÚ sa uskutočňuje iba za cenu zatvárania iných úradov alebo znižovania systemizácie existujúcich ZÚ. Pričom zatvorenie úradu znamená odchod Slovenska z teritória, s čím súvisí útlm  vzájomných  politických  vzťahov  a  zhoršenie  obchodno-ekonomických  podmienok  a možností pomoci slovenským občanom. 

Udržiavanie a budovanie zastúpenia krajiny v zahraničí je finančne veľmi náročné. Podmienkou pre efektívnu realizáciu zahraničnopolitických a ekonomických priorít SR, ako aj poskytovanie kvalitnej pomoci našim občanom je podmienené aj kvalitou a dostupnosťou zastupiteľských úradov vo svete. Berúc do úvahy záväzky SR vyplývajúce zo vstupu do eurozóny je rozvoj siete ZÚ na roky 2008 a 2009 opäť riešený na úkor zatvárania niektorých úradov, najmä generálnych konzulátov. Tento stav si vyžaduje zmenu. Ministerstvo ZV odporúča, aby v čase dynamického rozvoja krajiny, po rokoch stagnácie a znižovania stavu, bol umožnený reálny rozvoj siete ZÚ vychádzajúci z priorít zahraničnej politiky SR.  

Okrem siete zastupiteľských úradov správa zahŕňa aj sieť obchodno-ekonomických oddelení (riadených MH SR), pridelencov obrany (MO SR), policajných pridelencov (MV SR), a výpočet zástupcov jednotlivých rezortov na ZÚ SR.